
ΔΕΛΤΙΟ ΤΥΠΟΥ


Κατεπείγον αίτημα για τη διασφάλιση της χρηματοδότησης των Βρεφονηπιακών - Παιδικών σταθμών, των ΚΔΑΠ και των ΚΔΑΠ ΜΕΑ καθώς και για τη συνέχιση του προγράμματος Κοινωφελούς Εργασίας στους δήμους την περίοδο 2013-2014, υπέβαλε με επιστολή του προς τους συναρμόδιους υπουργούς Εσωτερικών, Ευριπίδη Στυλιανίδη, Ανάπτυξης, Κωστή Χατζηδάκη, Εργασίας, Ιωάννη Βρούτση,  Διοικητικής Μεταρρύθμισης, Αντώνη Μανιτάκη και τον υφυπουργό Ανάπτυξης, Κυριάκο Βιρβιδάκη, η οποία κοινοποιείται και στον πρωθυπουργό Αντώνη Σαμαρά, ο πρόεδρος της ΚΕΔΕ, Κώστας Ασκούνης.

Παράλληλα ο πρόεδρος της ΚΕΔΕ, λόγω του κατεπείγοντος και της ζωτικής σημασίας για την κοινωνία θέματος, ζητά συνάντηση ιδιαίτερα με τους υπουργούς Ανάπτυξης Κωστή Χατζηδάκη, Εργασίας Ιωάννη Βρούτση και Εσωτερικών Ευριπίδη Στυλιανίδη, προκειμένου να δοθούν, επιτέλους, λύσεις. 

Όπως τονίζει στην επιστολή του ο Κώστας Ασκούνης, σήμερα δύο σημαντικά προγράμματα, η λειτουργία των Βρεφονηπιακών  - Παιδικών σταθμών, των ΚΔΑΠ και των ΚΔΑΠ ΜΕΑ καθώς και το πρόγραμμα Κοινωφελούς Εργασίας στους δήμους, βρίσκονται μετέωρα, αφού δεν έχει διασφαλιστεί η χρηματοδότησή τους για την περίοδο 2013-2014, παρά το γεγονός ότι αφορούν χιλιάδες οικογένειες και χιλιάδες ανέργους.  
Παράλληλα σημειώνει ότι τα χρηματοδοτούμενα από πόρους του ΕΣΠΑ προγράμματα που έχει αναλάβει η Τοπική Αυτοδιοίκηση και αφορούν στη λειτουργία πολλών κοινωνικών δομών «έχουν μεγάλη ανταπόκριση στην κοινωνία και απορροφητικότητα που πλησιάζει το 100%, συμβάλλοντας στην κοινωνική συνοχή αλλά και στην απορρόφηση των κονδυλίων του ΕΣΠΑ».

Σε ότι αφορά στη χρηματοδότηση των Βρεφονηπιακών και Παιδικών Σταθμών, των ΚΔΑΠ και των ΚΔΑΠ ΜΕΑ από το πρόγραμμα «ΕΝΑΡΜΟΝΙΣΗ ΤΗΣ ΟΙΚΟΓΕΝΕΙΑΚΗΣ ΚΑΙ ΕΠΑΓΓΕΛΜΑΤΙΚΗΣ ΖΩΗΣ» που μόνο για την περίοδο 2012 - 2013 εξυπηρέτησε 60.000 παιδάκια,  ο πρόεδρος της ΚΕΔΕ σημειώνει ότι: «Η καθυστέρηση είναι πολύ μεγάλη και υπάρχει κίνδυνος να μην προλάβουμε την υλοποίησή του με ΤΕΡΑΣΤΙΟ ΚΟΙΝΩΝΙΚΟ ΚΟΣΤΟΣ, αφού όπως γνωρίζετε την προηγούμενη περίοδο οι αιτήσεις έφτασαν τις 96.000 και η εκτίμηση είναι ότι φέτος θα υπάρξει ακόμη μεγαλύτερη ζήτηση από τους γονείς, αφού η οικονομική κρίση οδηγεί τις οικογένειες στους Δημοτικούς Παιδικούς Σταθμούς».

[bookmark: _GoBack]Επίσης ο πρόεδρος της ΚΕΔΕ υπενθυμίζει την πρόταση που έχει ήδη καταθέσει η ΚΕΔΕ για τη χρηματοδότηση των Βρεφονηπιακών - Παιδικών σταθμών, των ΚΔΑΠ και των ΚΔΑΠ ΜΕΑ, σύμφωνα με την οποία ζητά τη  χρήση της «ρήτρας ευελιξίας» του ΕΣΠΑ για τη μεταφορά του ποσού 400 εκ. ευρώ από αναπορρόφητα κονδύλια του ΕΤΠΑ στο ΕΚΤ και συγκεκριμένα στο ΕΠΑΝΑΔ για τη χρηματοδότηση του μέτρου «ΕΝΑΡΜΟΝΙΣΗ ΤΗΣ ΟΙΚΟΓΕΝΕΙΑΚΗΣ ΚΑΙ ΕΠΑΓΓΕΛΜΑΤΙΚΗΣ ΖΩΗΣ», ήτοι των Βρεφονηπιακών και Παιδικών Σταθμών, των ΚΔΑΠ και των ΚΔΑΠ ΜΕΑ. 

Σε ότι αφορά στη χρηματοδότηση του Προγράμματος της Κοινωφελούς Εργασίας,  το οποίο οι δήμοι υλοποίησαν επιτυχώς απασχολώντας 60.000 ανέργους, ο Κώστας Ασκούνης ζητά να υλοποιηθούν άμεσα οι πρόσφατες προβλέψεις του νόμου για τη συνέχισή του. Συγκεκριμένα τονίζει ότι: «Με το Νόμο 4152/9.05.2013 προβλέπεται όπως ο ΟΑΕΔ προχωρήσει στην κατάρτιση προγραμμάτων Κοινωφελούς Χαρακτήρα, συγχρηματοδοτούμενα από πόρους του ΕΣΠΑ, για την άμεση ανάσχεση της ανεργίας με τα αυστηρά κριτήρια που ο Νόμος προβλέπει.
Ένα πρόγραμμα που μπορεί να ανακουφίσει χιλιάδες ανέργους της χώρας μας και μπορεί άμεσα να υλοποιηθεί».

Καταλήγοντας ο κ. Ασκούνης τονίζει τα εξής: «Θέλουμε να σας επισημάνουμε την σοβαρότητα των θεμάτων και να σας ενημερώσουμε ότι για την Αυτοδιοίκηση είναι πρώτης προτεραιότητας ζητήματα και θα διεκδικήσουμε με κάθε τρόπο την υλοποίησή τους, αφού αφορούν ευαίσθητες κοινωνικές κατηγορίες συμπολιτών μας οι οποίοι δοκιμάζονται από την πρωτοφανή κρίση που διέρχεται η χώρα μας».

ΓΡΑΦΕΙΟ ΤΥΠΟΥ


Σ. Σ. : Σας επισυνάπτουμε: 
· το πλήρες κείμενο της επιστολής 
· την ομόφωνη απόφαση του Δ.Σ. της ΚΕΔΕ για τη χρηματοδότηση των κοινωνικών δομών της Αυτοδιοίκησης από τους αδιάθετους πόρους του ΕΣΠΑ.




